**Juan Morás Veiguela**, coñecido como **Juananco**, nado na Coruña o 24 de xuño de 1928 e finado o 14 de marzo de 1989, foi un pescador e futbolista galego. Xogaba de centrocampista e destacou no Xuvenil e no Deportivo da Coruña.

Traxectoria
-----------

Naceu no barrio coruñés de San Roque de Fóra, e comezou a xogar ao fútbol no Deportivo Ciudad e no Sin Querer. Neste último foi descuberto por Rodrigo, que o levou con el ao Fabril e logo ao Xuvenil. Xogou varios anos no Xuvenil, exercendo como capitán, e na tempada 1953/54 conseguiu un histórico ascenso á Segunda División.

En 1954 pasou a formar parte plenamente do primeiro equipo do Deportivo da Coruña, aínda que xa tiña xogado dous partidos de liga con este en 1950. Foi o único xogador do equipo en disputar todos os encontros da tempada 1954/55 na Primeira División, con Eduardo Toba no banco, e compartindo centro do campo con xogadores como Cuenca, Gárate ou Lechuga. Na xornada 21 marcou o seu único gol coa camiseta do Deportivo, batendo ao gardameta do Atlético de Madrid, Adolfo Riquelme, en Riazor (1-0). Disputou dúas tempadas máis na máxima categoría e outras dúas en Segunda, aínda que na última delas non dispuxo de minutos, e sumou un total de 101 partidos co equipo. En febreiro de 1959, ante a falta de minutos, regresou ao Xuvenil en calidade de cedido.

Tralo remate da tempada deixou o Deportivo e marchou a Asturias, onde fichou polo CP La Felguera, onde xogou unha campaña e media.

A continuación regresou á Coruña, onde militou en varios clubs modestos como o Sporting Coruñés, o Orillamar o Orzán ou o Torre, ademais de continuar coa súa profesión, pescador.

### Naufraxio do *La Isla*

En outubro de 1970 tivo unha destacada participación nas labores de rescate tralo naufraxio do buque pesqueiro *La Isla*, que se afundiu fronte á Torre de Hércules cando regresaba do Gran Sol. Juananco dirixíase ao seu barco pesqueiro, o *Segunda Isabelita*, para saír a faenar xunto ao seu irmán Luis, Benito Canzobre, Gonzalo Pardo e San­tiago Varela, todos eles veciños de San Pedro de Visma: souberon entón do naufraxio do *La Isla* e decidiron saír na busca dos posibles náufragos. Foron os primeiros en chegar ao peligroso lugar, moi preto das rochas, e conseguiron salvar ao único supervivente (Ramón Seoane) e rescatar o primeiro dos catorce cadáveres que deixou o sinistro.

Notas
-----

1. ↑  "Juananco, un hombre de fútbol y de mar". *La Voz de Galicia* (en castelán). 8 de setembro de 1994. p. 95.
2. ↑  "El Juvenil vence al Club Ferrol (4-3) y se adjudica el primer "Trofeo Compostela"". *La Noche* (en castelán) (10390). 18 de xuño de 1954. p. 5. Consultado o 8 de xullo de 2021.
3. ↑  "Al perder la Ponferradina en Marín, el Juvenil puede considerarse ya en la Segunda División". *El Pueblo Gallego* (en castelán) (10059). 4 de maio de 1954. p. 7. Consultado o 8 de xullo de 2021.
4. ↑  "Antonio y Juananco, cedidos al Juvenil, que a su vez deja a Botana y Morado al margen del equipo". *La Voz de Galicia* (en castelán). 1 de febreiro de 1959. p. 4.
5. ↑  "Juananco fichó por el Felguera". *La Voz de Galicia* (en castelán). 5 de novembro de 1959. p. 5.
6. ↑  "Sporting Coruñés y Orillamar nos ofrecieron un gran partido". *La Noche* (en castelán) (13191). 10 de marzo de 1964. p. 5. Consultado o 8 de xullo de 2021.
7. ↑  "El Español, primer equipo que batió la meta orzanista". *La Noche* (en castelán) (13825). 1 de marzo de 1966. p. 5. Consultado o 8 de xullo de 2021.
8. ↑  Mouzo, Emiliano (4 de outubro de 2015). "El naufragio que movió conciencias". *La Voz de Galicia*. Consultado o 8 de xullo de 2021.
9. ↑  "Perecieron 14 tripulantes del pesquero coruñés "La Isla", en las inmediaciones de la Torre de Hércules". *La Voz de Galicia* (en castelán). 6 de outubro de 1970. p. 8.

Véxase tamén
------------

### Ligazóns externas

* Datos do xogador en BDFutbol *(en castelán)*
* Datos do xogador en aupadeportivo.com *(en castelán)*

|  |  |
| --- | --- |
| Control de autoridades | 
* Wd: Q12391262
* Transfermarkt: 313761

 |